****

**ประกาศสมาคมบริษัทหลักทรัพย์ไทย**

**ที่ กส. 2/2563**

**เรื่อง การจัดทำบทวิเคราะห์และคุณสมบัตินักวิเคราะห์ (ฉบับที่ 2)**

**---------------------------------------------------------**

โดยที่เห็นสมควรให้มีการทบทวนหลักเกณฑ์เกี่ยวกับการจัดทำบทวิเคราะห์และคุณสมบัตินักวิเคราะห์ ให้เกิดความเหมาะสมและสอดคล้องกับการปฏิบัติงานและการดำเนินธุรกิจ เพื่อให้บริษัทหลักทรัพย์มีมาตรฐานการปฏิบัติงาน รวมถึงการรักษาและพัฒนาคุณภาพการให้บริการ คุณภาพของนักวิเคราะห์และบทวิเคราะห์หลักทรัพย์

โดยอาศัยอำนาจตามประกาศคณะกรรมการกำกับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ข้อ 9 ข้อ 13 และ ข้อ 54 โดยความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทยจึงกำหนดหลักเกณฑ์และวิธีการเกี่ยวกับการจัดทำบทวิเคราะห์และคุณสมบัตินักวิเคราะห์ เพื่อให้สมาชิกสมาคมถือปฏิบัติ ดังนี้

ข้อ 1 ให้ยกเลิกคำนิยามนักวิเคราะห์ในข้อ 2 แห่งประกาศสมาคม ที่ กส. 1/2562 เรื่อง การจัดทำบทวิเคราะห์และคุณสมบัตินักวิเคราะห์ และให้ใช้ความดังต่อไปนี้แทน

“นักวิเคราะห์” หมายความว่า นักวิเคราะห์การลงทุน

ข้อ 2 ให้ยกเลิกความในข้อ 5 วรรคสอง และวรรคสาม แห่งประกาศสมาคม ที่ กส. 1/2562 เรื่อง การจัดทำบทวิเคราะห์และคุณสมบัตินักวิเคราะห์ และให้ใช้ความดังต่อไปนี้แทน

“ในกรณีที่สมาชิกมอบหมายให้บุคคลอื่นเป็นผู้รับดำเนินการในการจัดทำบทวิเคราะห์ สมาชิกสามารถนับรวมจำนวนนักวิเคราะห์การลงทุนที่สังกัดกับบุคคลอื่นซึ่งเป็นผู้รับดำเนินการดังกล่าวเป็นนักวิเคราะห์ตามวรรคหนึ่งได้ แต่ต้องกำกับดูแลให้บุคคลดังกล่าวปฏิบัติให้เป็นไปตามหลักเกณฑ์การจัดทำบทวิเคราะห์และคุณสมบัตินักวิเคราะห์ตามข้อ 4

ในกรณีที่สมาชิกมีจำนวนนักวิเคราะห์ไม่เป็นไปตามเกณฑ์ที่กำหนดตามวรรคหนึ่ง ให้สมาชิกจัดให้มี และดำเนินการแต่งตั้งนักวิเคราะห์ให้ครบภายในระยะเวลา 6 เดือน นับแต่วันที่มีจำนวนนักวิเคราะห์การลงทุนน้อยกว่าที่กำหนด
ในกรณีที่มีเหตุจำเป็นและสมควรที่ไม่สามารถจัดให้มีและดำเนินการแต่งตั้งนักวิเคราะห์ตามระยะเวลาดังกล่าวได้ ให้สมาชิกขอผ่อนผันพร้อมทั้งชี้แจงเหตุผลเป็นลายลักษณ์อักษรต่อสมาคม ก่อนครบกำหนดระยะเวลาดำเนินการแต่งตั้งนักวิเคราะห์ดังกล่าว

ในการพิจารณาคำขอผ่อนผัน สมาคมจะพิจารณาจาก 2 ปัจจัย ดังต่อไปนี้

1. เหตุที่ทำให้สมาชิกมีจำนวนนักวิเคราะห์ไม่ครบตามที่กำหนด ข้อใดข้อหนึ่ง ได้แก่

(ก) เหตุจากการจ้างแรงงาน เช่น ไม่มีการต่อสัญญา บุคลากรลาออก หรือถูกให้ออกจากงาน เป็นต้น

(ข) เหตุจากการจัดหาบุคลากร เช่น ไม่สามารถมอบหมายให้บุคคลอื่นเป็นผู้รับดำเนินการได้ หรือสามารถ
มอบหมายให้บุคคลอื่นเป็นผู้รับดำเนินการ แต่ไม่ครบจำนวนตามที่กำหนด เป็นต้น

(ค) เหตุจำเป็นอื่นที่ไม่อาจก้าวล่วงได้ เช่น บุคลากรเสียชีวิต เป็นต้น

1. สมาชิกได้ดำเนินการจัดหานักวิเคราะห์เพื่อให้เป็นไปตามหลักเกณฑ์กำหนดแล้ว แต่ไม่สามารถปฏิบัติตามหลักเกณฑ์ได้ เช่น สมาชิกรับสมัครนักวิเคราะห์แล้วแต่ไม่มีผู้สมัคร หรือมีผู้สมัครแต่คุณสมบัติไม่ผ่านการพิจารณา หรือคุณสมบัติผ่านการพิจารณาแต่จัดหาได้ไม่ครบตามจำนวนที่กำหนด เป็นต้น

ทั้งนี้ สมาคมจะแจ้งผลการพิจารณาแก่สมาชิกภายใน 30 วัน นับแต่วันที่ได้รับคำขอผ่อนผันและเหตุผลถูกต้องครบถ้วน โดยจะพิจารณาขยายระยะเวลาขอผ่อนผันตามเหตุอันสมควร แต่สูงสุดไม่เกิน 6 เดือน นับตั้งแต่วันสิ้นสุดที่สมาชิกต้องจัดให้มีและดำเนินการแต่งตั้งนักวิเคราะห์ให้ครบตามจำนวนที่กำหนด

กรณีสมาชิกยื่นคำผ่อนผันตามข้อ 5 วรรคสาม ให้ถือว่ายังไม่ขัดต่อประกาศนี้ จนกว่าสมาคมจะแจ้งถึงผลการพิจารณานั้น”

ประกาศนี้มีผลบังคับตั้งแต่วันที่ 7 กรกฎาคม 2563 เป็นต้นไป

 ประกาศ ณ วันที่ 7 กรกฎาคม 2563

 (นายพิเชษฐ สิทธิอำนวย)

 นายกสมาคม